PRESUDA SLUŽBENIČKOG SUDA EUROPSKE UNIJE (treće vijeće)

2. ožujka 2016.

FX

protiv

Europske komisije

„Javna služba — Član privremenog osoblja — Otpremnina — Članak 12. stavak 2. Priloga VIII. Pravilniku o osoblju — Prestanak radnog odnosa“

Predmet:

Tužba podnesena na temelju članka 270. UFEU‑a primjenivog na UEZAE na temelju njegova članka 106.a kojom FX zahtijeva poništenje odluke Ureda za upravljanje individualnim materijalnim pravima i njihovu isplatu (PMO) Europske komisije od 16. lipnja 2014. kojom se odbija njegov zahtjev za isplatu otpremnine koju je zatražio nakon prestanka njegova radnog odnosa u zajedničkom poduzeću Clean Sky 31. listopada 2013., kao i naknadu štete koju je slijedom toga pretrpio.

Odluka:

Tužba se odbija. FX snosi dvije trećine vlastitih troškova. Europska komisija snosi vlastite troškove i nalaže joj se snošenje jedne trećine troškova FX‑a.

Sažetak

Dužnosnici — Član privremenog osoblja — Otpremnina — Uvjet za dodjelu — Prestanak radnog odnosa — Pojam

[Pravilnik o osoblju za dužnosnike, Prilog VIII. čl. 12. st. 1., točka (b) i čl. 2.; Uvjeti zaposlenja ostalih službenika, čl. 39.]

Otpremnina predviđena u članku 39. Uvjeta zaposlenja ostalih službenika nije naknada za prestanak radnog odnosa na koju bi zaposlenik imao pravo, po službenoj dužnosti, u trenutku raskida ili isteka njegova ugovora već novčana mjera obuhvaćena mjerama Pravilnika o osoblju u području socijalne sigurnosti. Prema tome, raskid ili istek ugovora člana privremenog osoblja ne može automatski i sam po sebi dovesti do nastanka prava na otpremninu.

U tom pogledu, navedeni članak 39. i članak 12. stavak 2. Priloga VIII. Pravilniku o osoblju, u kontekstu relevantnih odredaba mirovinskog sustava kojima pripadaju, mogu se tumačiti samo na način da član privremenog osoblja ima pravo na otpremninu kada više nije stranka u ugovoru o radu i ne namjerava u okviru Europske unije izvršavati druge dužnosti, ali u tom trenutku ne udovoljava uvjetima koji su potrebni za to da odmah ili uz odgodu bude korisnik starosne mirovine, niti uvjetima spomenutima u članku 12. stavku 1. točki (b), podtočkama (i.) do (iv.) Priloga VIII. Pravilniku o osoblju.

Osim toga, pojam prestanka radnog odnosa iz članka 12. stavka 2. Priloga VIII. Pravilnika o osoblju po analogiji primijenjen na slučaj člana privremenog osoblja može se tumačiti samo od slučaja do slučaja, prema okolnostima slučaja, baš zbog izbjegavanja, koliko god je to moguće, isplate otpremnine u korist službenika Europske unije koji u trenutku podnošenja zahtjeva ima relevantna saznanja o tome da bi, iako mu je ugovor o radu istekao, on mogao ponovno biti zaposlen u službama Europske unije jer se, primjerice u međuvremenu prijavio za drugo slobodno radno mjesto u jednoj od službi Europske unije. U tom kontekstu, automatska isplata otpremnine samo zbog raskida ili isteka ugovora o radu zaposlenika bila bi protivna i cilju te odredbe koja pripada području Pravilnika o osoblju koje se odnosi na socijalnu sigurnost i općem načelu dobre uprave financijama Europske unije.

(t. 31. do 33. i 36.)

Izvori:

Službenički sud: presuda od 9. listopada 2007., Bellantone/Revizorski sud, F‑85/06, EU:F:2007:171, t. 67. i 72.